Għadna kif ikkonkludejna l-Kunsill Ewropew, li – kif tafu – kellu programm ikkonċentrat ħafna fuq l-aġenda. Iddiskutejna l-kwistjonijiet internazzjonali fit-tul u, fuq kollox, stajna nerġgħu nuru l-għaqda tagħna dwar kwistjonijiet li huma diffiċli, strateġiċi u importanti għall-futur. Illum, kellna l-opportunità li niffukaw fuq kwistjonijiet oħra. L-ewwel suġġett li indirizzajna llum kienet il-koordinazzjoni relatata mal-kriżi tal-COVID-19. Kif tafu l-għan tagħna huwa li nillimitaw it-tixrid tal-virus. Dan ifisser li huwa importanti li jkun hemm aktar progress bejn l-istati membri, bl-appoġġ tal-Kummissjoni, u l-Presidenza b'rotazzjoni, u ħdimna ħafna, f'dawn l-aħħar jiem u ġimgħat f'dan ir-rigward. Ħadna d-deċiżjoni li nsaħħu l-koordinazzjoni tagħna, il-kooperazzjoni tagħna abbażi tal-proposti konkreti mressqa mill-Kummissjoni, bl-involviment tal-Presidenza b'rotazzjoni, u ħadna wkoll id-deċiżjoni li nagħmlu aktar sforzi biex naħdmu flimkien fir-rigward tal-vaċċini. Il-Kummissjoni kellha l-opportunità li tispjega fid-dettall x'qed nippruvaw nagħmlu flimkien bħala l-Unjoni Ewropea biex, meta l-vaċċini jkunu disponibbli, inkunu nistgħu niżguraw li jkun possibbli li l-istati membri differenti fl-Ewropa kif ukoll is-sħab tagħna jkollhom aċċess għal dawk il-vaċċini. Fl-opinjoni tagħna, dan għandu jitqies bħala ġid komuni. Kienet diskussjoni twila u sostantiva, u qbilna li ser ikollna l-opportunità fil-Kunsilli Ewropej li jmiss li nerġgħu lura għal dan is-suġġett importanti ħafna. Dan kien l-ewwel punt tiegħi. Punt importanti ieħor: Dalgħodu kelli l-opportunità li nippreżenta lill-kollegi l-aġenda tal-Mexxejja għax-xhur li ġejjin. Naħseb li huwa importanti ħafna li jkollna viżjoni ċara tal-istrateġiji u s-suġġetti li ser niddiskutu dwarhom fil-livell tal-Kunsill Ewropew bejn illum u Ġunju tas-sena d-dieħla. Din hija proposta konkreta li qed nippreżenta, filwaqt li naf li din l-aġenda ser tkun flessibbli, abbażi taċ-ċirkostanzi. Probabbilment ser nadattaw il-mod ta' ħidma tagħna u biħsiebni nkompli nipprova niżviluppa tħejjija b'saħħitha għal kull Kunsill Ewropew. Dawn l-aħħar xahrejn esperjenzajna formati iżgħar, vidjokonferenzi fuq skala iżgħar bi tħejjija ta' xi suġġetti diffiċli. Użajna dawn l-għodod, formati iżgħar, pereżempju, biex inħejju l-pożizzjoni tagħna rigward iċ-Ċina. Għamilna l-istess rigward it-Turkija fil-Lvant tal-Mediterran. Aħna naħsbu li dan huwa approċċ effettiv, sabiex inkunu ċerti li jkollna spazju għal interattività reali, interattività politika fost il-mexxejja. Imbagħad illum qbilna formalment dwar il-konklużjonijiet tagħna dwar is-suq uniku u diġitali. Dan huwa sinjal qawwi ħafna. Dan huwa pass importanti ħafna li qed nieħdu llum. Kif tafu, huwa l-għan tagħna li naraw li l-Unjoni Ewropea tkun tabilħaqq impenjata bis-sħiħ lejn ekonomija miftuħa. Nemmnu fil-benefiċċji tal-kummerċ ħieles u fl-istess ħin nemmnu li l-Unjoni Ewropea trid tkun aktar reżiljenti, aktar kapaċi tikseb il-prijoritajiet tagħha, u tkun tista' tafferma aħjar l-kapaċità tagħha li tkun inqas dipendenti f'setturi strateġiċi milli konna xi drabi fil-passat. Din hija xi ħaġa li xi drabi kellna tfakkira iebsa tagħha matul il-kriżi tal-COVID-19. F'dan il-kuntest, il-konklużjonijiet adottati dalgħodu jibagħtu sinjal qawwi, peress li juru kapaċità li jiġu żviluppati prijoritajiet speċifiċi ħafna biex tinkiseb sovranità diġitali u biex jinbnew il-kapaċitajiet tagħna u s-saħħa tagħna f'termini tas-suq intern. Kulħadd jifhem li ma nixtiqux biss insewwu s-suq intern; iżda nixtiequ wkoll naħdmu biex intejbu l-funzjonament tiegħu, filwaqt li niżguraw li dan l-assi l-kbir li jgħaqqad lill-Ewropej flimkien ikun jista' jkompli jiġi żviluppat għall-benefiċċju tal-proġett tagħna u l-valuri tagħna. Nixtieq tassew nesprimi l-gratitudni l-aktar sinċiera tiegħi lill-Kummissjoni għall-ħidma eċċellenti li għamlet f'kooperazzjoni mal-istati membri biex ikun jista' jintlaħaq qbil dwar proposti li huma konkreti, ambizzjużi u li jistabbilixxu direzzjoni strateġika ċara ħafna għall-Unjoni Ewropea fis-snin li ġejjin. F'dawn l-aħħar ftit xhur ħdimna ħafna fuq it-tranżizzjoni klimatika, tranżizzjoni fuq skala kbira li kienet il-fokus tal-isforzi tagħna fil-kuntest tal-Patt Ekoloġiku Ewropew, li tressaq minn Ursula von der Leyen ftit wara li ħadet il-kariga. Illum, b'dan il-messaġġ li qed nibgħat, wittejna t-triq għat-tranżizzjoni l-oħra fuq skala kbira – it-tranżizzjoni diġitali. Kif tafu, dawn iż-żewġ tranżizzjonijiet huma marbutin mill-qrib ħafna. Dan iwassalni għall-aħħar żewġ punti. Kellna aġġornament fil-qosor dwar in-negozjati, il-proċess li għaddej tan-negozjati mal-Parlament Ewropew sabiex jiġi implimentat dak li ġie deċiż f'Lulju: il-QFP, ir-riżorsi proprji u l-Fond għall-Irkupru. Fil-jiem li ġejjin ser ikollna l-okkażjoni li nkunu involuti sabiex nippruvaw nagħmlu progress. Nafu li hemm xi suġġetti diffiċli bejn l-istati membri u mal-Parlament Ewropew li jeħtieġ li nsolvu. Nafu li l-qbil tagħna f'Lulju kien pakkett politiku u huwa essenzjali ħafna li nkunu nistgħu, kemm jista' jkun malajr, nwettqu u nimplimentaw dak li ddeċidejna. Din hija kwistjoni ta' kredibbiltà u nħoss rieda politika qawwija biex nagħmlu progress u biex inkunu nistgħu nimplimentaw il-QFP u l-Fond għall-Irkupru, iżda ser inkomplu naħdmu ħafna sabiex nilħqu dan l-għan. U fl-aħħar nett, ftit kliem biss dwar il-Brexit, sempliċiment punt ta' informazzjoni. Kellna l-opportunità li jkollna aġġornament minn Ursula (von der Leyen) kif ukoll analiżi mill-Prim Ministru Irlandiż. Iżda llum ma ftaħniex id-dibattitu għaliex kif tafu, f'Ottubru, matul il-laqgħa li jmiss tagħna, ser ikollna l-okkażjoni li jkollna skambju ta' fehmiet aktar sostanzjali. U ser nikkunsidraw l-iżviluppi possibbli bejn illum u l-Kunsill Ewropew li jmiss. Nafdaw lill-Kummissjoni. Nafdaw lil Michel Barnier. Għandna pożizzjoni Ewropea ċara. Ninsabu magħqudin. Ninsabu kalmi ħafna. Matul dawn l-aħħar ġimgħat, esprimejna b'mod ċar ħafna x'naħsbu dwar is-sitwazzjoni attwali. U f'Ottubru ser ikollna l-okkażjoni li nindirizzaw dan is-suġġett importanti. Kif tistgħu taraw, f'din il-laqgħa ġew indirizzati għadd kbir ta' kwistjonijiet sostantivi. Fil-livell tal-Kunsill Ewropew għandna aġenda li hija politikament intensa, u din il-laqgħa kienet opportunità oħra biex tiġi evokata dik li nħobb nirreferi għaliha bħala l-"maġija Ewropea". Il-kwistjonijiet huma diffiċli, kumplessi u strateġiċi. Madankollu din ir-rieda li nidħlu fi djalogu, li niddiskutu ma' xulxin, li naslu għall-qalba tal-kwistjoni, tippermettilna nimxu 'l quddiem u nagħmlu progress. Fi kwalunkwe każ, dan huwa l-mod li bih nixtieq infassal din l-ambizzjoni Ewropea. Ara l-paġna tal-laqgħa